Partye haaks oor begroting vir Zoeloe-koningZoeloe-koning Goodwill Zwelithini (Foto: ANA) Die premier van KwaZulu-Natal, Sihle Zikalala, het die regering se besluit om voort te gaan met finansiële ondersteuning vir Goodwill Zwelithini, koning van die Zoeloes, verdedig ondanks die bedenkinge van sommige politieke partye. Zikalala het Donderdag ŉ begroting van R66,7 miljoen vir die Zoeloe- koninklike huishouding aangekondig tydens sy begrotingsrede in die provinsiale wetgewer. Hy het gesê die regering bly ondanks moeilike ekonomiese omstandighede daartoe toegewyd om die koning en die koninklike huishouding by te staan. “Sy majesteit die koning dien as simbool van eenheid in KwaZulu-Natal en bly die bewaker van die Zoeloe-kultuur, ŉ belangrike bepalende karakter van hierdie provinsie,” het Zikalala gesê. Die koning woon gebeure soos die opening van die wetgewer, die opening van die provinsiale huis van tradisionele leiers en die rietdans-seremonie by. Zikalala het toegegee dat ŉ plan ontwikkel moet word sodat die koning en die koninklike huishouding sonder die gebruik van openbare geld funksioneer. “ŉ Plan om inkomste te genereer is vir die koninklike huishoudelike trust ontwikkel en dit sal in 2019-’20 ingestel word,” het die premier gesê. Zwakele Mncwango, die DA se provinsiale leier, het gesê daar is R66 miljoen aan die koning toegewys en R19 miljoen aan die trust. “Die vraag wat gevra moet word, is waarom ons geld bestee aan die trust wat nie funksioneer nie.” Hy het bygevoeg dat daar voldoende aktiwiteite is wat gebruik kan word om die koning te bemark en geld vir die huishouding te genereer, veral op die gebied van toerisme. Vusi Khoza, EFF-LP, het gesê daar moet verder gekyk word na die rede waarom die koninklike huishoudelike trust die afgelope jare nie funksioneer nie, hoewel miljoene rande vir die trust aangewend is. Die IVP het die toegewese begroting aan die koninklike huishouding egter verwelkom en gesê dit is ŉ belangrike instelling wat ondersteuning benodig.